Só raak fase 4-beurtkrag jou | Netwerk24
Só raak fase 4-beurtkrag jou
Deur Alet van der Walt 16 Maart 2019 12:50
Eskom het Saterdag aangekondig dat fase 4-beurtkrag vanaf 12:00 Saterdag ingestel word, kort nadat hy fase 3-beurtkrag ingestel het.
Die kragverskaffer het in 'n mediaverklaring gesê die verlies aan 900 MW-krag wat hy normaalweg vanuit Mosambiek invoer, maak dit noodsaaklik om nog strenger beurtkrag toe te pas.
Fase 4-beurtkrag beteken dat die meeste inwoners kan regmaak om tussen agt en tien ure sonder krag te wees.
Kragonderbrekings van twee en 'n halfuur elk word dan vier keer per dag toegepas.
Eskom wil in elke fase 'n sekere hoeveelheid krag bespaar.
In fase 1 word 1 000 MW nasionaal bespaar, in fase 2 is dit 2 000 MW, in fase 3 is dit 3 000 MW en in fase 4 dan 4 000 MW.
In die meeste gebiede word die krag vir twee ure op 'n keer afgesit, maar 'n ekstra halfuur word toegelaat om die kragnetwerke só aan te skakel dat dit nie die stelsel beskadig nie.
In Johannesburg sal gebiede wat regstreeks krag by Eskom kry saam met munisipale kliënte vir vier ure op 'n keer sonder krag wees. Dit word só gedoen omdat City Power krag in blokke van vier ure elk afskakel en om die skedules in die stad met mekaar te versoen.
Eskom sê as die voorgestelde beurtkrag nie genoeg krag bespaar nie, kan die krag ook buite die geskeduleerde tye afgeskakel word om genoeg krag te bespaar.
* Eskom het verlede jaar 'n nuwe beurtkrag-skedule opgestel wat voorsiening maak vir tot fase 8-onderbrekings.